Document ID: /roh_data/filtered/fineweb-2-filterrobots_roh.jsonl.gz/31610

En memoria da Margreta Schnotz
GR nr. 14 dils 3.4.1913
(Corr.) A Tschamutt ei morta e la Domengi’alva, sut grond conduct de bara, vegnida satrada Margreta Schnotz. La deluncta fuv’ ina dellas cantaduras veglias semper novas. La gevia-sontga ei sia sora Giuana vegnida satrada e sin quei di eis ella sezza terrada grevamein sin il létg de malcostas. „Igl ei ina greva jamna sontga“ ha ella sexprimiu, la sora satrada ed jeu stoi far l’jamna sontga en létg. Con grev per ella, pertgei bein da 50 onns enneu haveva Margr. Schnotz cantau mudinas sco menadra dil chor II e funczionau sco lectura dellas grevas lecziuns. Onns ed onns vegneva Margreta stad ed unviern giu da Tschamutt a Selva per recitar igl uffeci de Nossadunna avon messa, per mussar cun zelonta premura sia savida en caussas dils sogns responsoris.